**איתמר לוי** (נולד ב-1 בנובמבר 1991), הוא אתלט ישראלי, 12 פעמים ברציפות אלוף ישראל (2011–2022), שיאן ישראל ו-3 פעמים ברציפות אלוף המכביה (2013, 2017 ו-2022) בהדיפת כדור ברזל. נוסף לכך, הוא 4 פעמים אלוף ישראל (2009, 2012, 2016 ו-2017) ואלוף המכביה (2013) בזריקת דיסקוס.

בשנת 2022 נכשל בבדיקת סמים שנערכה באליפות ישראל באתלטיקה, בגופו נמצא הורמון הגדילה איפמורלין וכתוצאה מכך הושעה לשנתיים.

ביוגרפיה
--------

לוי החל להתאמן בגיל 13 בקבוצת האתלטיקה של גליל העליון בהדרכתו של מיכאל לובן. בגיל 16 עבר לפנימיית הדסה נעורים והתאמן אצל רומן כץ. לאחר מכן התחרה בקבוצת אתלטי כיוונים באר שבע. כיום מתחרה במסגרת נבחרת האתלטיקה של אוניברסיטת המדינה של ארקנסו בג'ונסבורו.

### 2008

באליפות ישראל באתלטיקה שנערכה ביולי 2008 סיים לוי במקום רביעי בזריקת דיסקוס בתוצאה של 46.86 מטר.

### 2009

#### אלוף ישראל

באליפות ישראל באתלטיקה שנערכה ביולי 2009 זכה לוי בשתי מדליות, זהב וארד. מדליית זהב, בזריקת דיסקוס בתוצאה של 52.96 מטר ומדליית ארד, בהדיפת כדור ברזל בתוצאה של 14.44 מטר.

### 2010

באליפות ישראל באתלטיקה שנערכה ביולי 2010 סיים לוי במקום חמישי בזריקת דיסקוס בתוצאה של 47.68 מטר.

### 2011

באליפות ישראל באתלטיקה שנערכה ביולי 2011 זכה לוי בשתי מדליות, זהב וכסף. מדליית זהב, בהדיפת כדור ברזל בתוצאה של 15.56 מטר ומדליית כסף, בזריקת דיסקוס בתוצאה של 52.45 מטר.

### 2012

באליפות ישראל באתלטיקה שנערכה ביוני 2012, הוא זכה בפעם השנייה ברציפות במדליית זהב בהדיפת כדור ברזל בתוצאה של 17.34 מטר ובמדליית זהב נוספת בזריקת דיסקוס בתוצאה של 53.94 מטר.

### 2013

#### אלוף המכביה

בתחרות שנערכה בהדסה נעורים באפריל 2013 קבע איתמר בהדיפת כדור ברזל שיא ישראלי חדש לגילאי 23 של 18.66 מטר. חודשיים וחצי לאחר מכן, באליפות ישראל באתלטיקה שנערכה ביולי הוא זכה בפעם השלישית ברציפות במדליית זהב בהדיפת כדור ברזל בתוצאה של 18.15 מטר. שלושה שבועות לאחר מכן, בתחרויות המכביה התשע-עשרה הוא זכה בשתי מדליות זהב, בהדיפת כדור ברזל בתוצאה של 17.51 מטר ובזריקת דיסקוס בתוצאה של 53.32 מטר.

### 2014

באליפות ישראל באתלטיקה שנערכה ביולי 2014 זכה לוי בשתי מדליות, זהב וכסף. מדליית זהב, פעם הרביעית ברציפות בהדיפת כדור ברזל בתוצאה של 17.36 מטר ומדליית כסף, בזריקת דיסקוס בתוצאה של 48.76 מטר.

### 2015

במשחקים האירופיים (2015) שנערכו בבאקו אזרבייג'ן ביוני 2015 סיים לוי במקום רביעי בזריקת דיסקוס בתוצאה של 50.13 מטר ובמקום שביעי בהדיפת כדור ברזל בתוצאה של 17.23 מטר. שבוע לאחר מכן, באליפות ישראל באתלטיקה שנערכה ביולי הוא זכה במדליית זהב בהדיפת כדור ברזל בתוצאה של 18.20 מטר, לפני מרק אלטרמן מהפועל עמק חפר (16.64 מטר) ורועי וסרמן ממכבי חיפה כרמל (15.83 מטר).

### 2017

בדצמבר 2017 קבע בהדיפת כדור ברזל באולם שיא ישראלי חדש של 18.67 מטר, שיפור לשיא הוותיק בן 34 שנים

### 2018

ב-27 בינואר 2018 קבע שיא ישראל חדש של 19.36 מטר במהלך תחרות הדיפת כדור ברזל בג'ונסבורו שבארקנסו.

### 2022

בשנת 2022, במהלך בדיקת סמים שגרתית באליפות ישראל באתלטיקה נתפס עם הורמון הגדילה Ipamorelin בגופו. בעקבות המקרה הוא הורשע בעבירת סימום והושעה לשנתיים.[דרוש מקור]

שיאים אישיים
------------

### אצטדיון

* הדיפת כדור ברזל: 19.26 מטר (2018), **שיא ישראל**
* זריקת דיסקוס: 57.45 מטר (2018)

### אולם

* הדיפת כדור ברזל: 18.67 מטר (2017)

קישורים חיצוניים
----------------

* איתמר לוי, באתר התאחדות האתלטיקה הבין-לאומית
* איתמר לוי (אורכב 10.08.2014 בארכיון Wayback Machine), באתר איגוד האתלטיקה בישראל
* אתר למנויים בלבד איתמר קציר, איתמר לוי הודף שיאים בני 34 שנה, כל הדרך מארקנסו, באתר הארץ, 6 בדצמבר 2017

הערות שוליים
------------

1. ↑  תחרויות האתלטיקה היוו את אליפות אירופה דרג ג', ולכן השתתפו בה רק 14 מדינות, ומרבית הספורטאים הבכירים ביבשת לא נטלו בה חלק. לא חולקו מדליות אישיות בתחרויות אלה, אלא נערכה תחרות קבוצתית בין הנבחרות, כאשר בכל מקצוע משתתף ספורטאי אחד מכל מדינה ולשלוש הנבחרות הראשונות הוענקו מדליות. ארבע הנבחרות שכלל הישגי הספורטאים שלהן היו הטובים ביותר העפילו לדרג ב'. נבחרת ישראל סיימה במקום שלישי כללי.
2. ↑  ידע על שבירת השיא באתר איגוד האתלטיקה
3. ↑  אבינעם פורת, אחרי 27 שנים: שיא ישראלי חדש בהדיפת כדור ברזל, באתר ynet, 27 בינואר 2018
4. ↑  50 הטובים בכל הזמנים - הדיפת כדור ברזל, באתר איגוד האתלטיקה בישראל

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14363431

 |